 Na MASHIRIKA POLISI nchini Nigeria walifyatua vitoa machozi kuwatawanya waandamanaji wanaopinga serikali mijini Lagos na Abuja, huku kukiwa na ripoti za watu kukamatwa na kujeruhiwa. Wanaharakati nchini humo, waliitisha maandamano ya kitaifa jana kuhusu wanachokashifu kama utawala mbaya, ukosefu wa usalama pamoja na hatua ya hivi majuzi iliyotolewa na Rais Muhammadu Buhari, ya kupiga marufuku mtandao wa kijamii wa Twitter. Visa vya maandamano pia viliripotiwa maeneo ya Ibadan, Osogbo, Abeokuta na Akure, na katika sehemu zote za Kusini Mashariki mwa Nigeria.Maandamano hayo ni ya kwanza kutokea kwa pamoja katika miji kadhaa tangu Vuguvugu la Kumaliza Sars dhidi ya Ukatili wa Polisi yaliyozuka Oktoba na lililogeuka maandamano makuu zaidi ya kupinga serikali, kuwahi kushuhudiwa katika historia ya kisasa Nigeria. Mamia ya waandamanaji walikusanyika Lagos, jiji kuu lenye watu zaidi ya milioni 20, huku polisi wakifyatua vitoa machozi kuwatawanya.Waandamanaji hao walibeba mabango na vijikaratasi vilivyoandikwa “Buhari Sharti Aende,” na kuitisha mageuzi.Jijini Abuja, matukio sawa na hayo yalishuhudiwa huku waandamanaji wakikusanyika mapema kuanzia saa moja asubuhi. Kikosi cha polisi na wanajeshi kilitawanya halaiki ya watu kwa kutumia vitoa machozi, kulingana na wanahabari waliokuwepo eneo hilo waliosema kwamba baadhi ya wanahabari walihangaishwa na maafisa wa usalama. Polisi walisema maandamano hayo hayakuwa na idhini huku wanahabari wakisema kwamba waliona watu kadhaa wakikamatwa. “Hatuwezi kuendelea namna hii. Utawala wote mbaya ni sharti ukome,” alisema mwandamanaji kwa jina Samson Okafor jijini Lagos, ambapo mkebe wa vitoa machozi ulirushwa barabarani huku polisi wakiwaamrisha waandamanaji kuondoka eneo hilo. Maafisa wa polisi vilevile, walionekana wakivunja simu za waandamanaji, wakiwemo waliokuwa wakikashifu uamuzi wa serikali wa kuzuia matumizi ya Twitter baada ya mtandao huo wa kijamii kuondoa ujumbe uliochapishwa na Rais Buhari. Buhari, aliyekuwa Jenerali wa kijeshi na aliyechaguliwa kwa mara ya kwanza kama rais mnamo 2015, amekuwa akikabiliwa na shinikizo kuhusu kuongezeka kwa ukosefu wa usalama katika taifa hilo lenye idadi kubwa zaidi ya watu, ambalo ni makao kwa watu zaidi ya 200 milioni. Vikosi vya usalama vinapambana na kikosi cha waasi waliojihami katika Kaskazini Mashariki, kuongezeka kwa utekaji nyara wa makundi ya watu, mashambulizi yanayotekelezwa na magenge ya wahalifu Kaskazini Magharibi pamoja na taharuki inayozidi kupanda kuhusu kundi la kujitenga Kusini Mashariki. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  